**Informatīvais ziņojums**

**“****Par atbalstu** **9. un 10. posma (viļņu) īstenošanai Eiropas Pētniecības infrastruktūru konsorcija “Veselības, novecošanas un pensionēšanās apsekojums Eiropā” (SHARE ERIC) ietvaros un atļauju Izglītības un zinātnes ministrijai uzņemties papildu valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai””**

Pamatojoties uz Ministru kabineta 2009.gada 7.aprīļa noteikumu Nr.300 “Ministru kabineta kārtības rullis” 58.punktu, Izglītības uz zinātnes ministrija (turpmāk – ministrija) ir sagatavojusi informatīvo ziņojumu par atļauju ministrijai uzņemties papildu valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” (turpmāk – apakšprogramma 70.06.00), lai nodrošinātu Latvijas un Latvijas dalībnieku dalību Eiropas Pētniecības infrastruktūru konsorcija (*European Research Infrastructure Consortium (ERIC*)) *“*Veselības, novecošanas un pensionēšanās apsekojums Eiropā”[[1]](#footnote-2) *(Survey of Health, Ageing and Retirement in Europe (SHARE))* (turpmāk – SHARE ERIC) 9. un 10. posma (viļņu) īstenošanu Latvijā (turpmāk – informatīvais ziņojums).

Vienlaikus ar informatīvo ziņojumu ministrija virza arī informatīvā ziņojuma projektu “Par Latvijas dalības aktualizāciju Eiropas pētniecības infrastruktūru stratēģijas foruma (ESFRI) Eiropas pētniecības infrastruktūru Ceļa kartes pētniecības infrastruktūrās un Eiropas Pētniecības infrastruktūru konsorcijos”, kas paredz Latvijas dalību SHARE ERIC dalībvalsts statusā, sedzot ikgadējās dalības maksas šajā organizācijā.

Informatīvā ziņojuma mērķis ir sniegt informāciju un pamatot nepieciešamību Latvijas dalību SHARE ERIC 9. un 10. posmos (viļņos) un nepieciešamību 2021. – 2024.gadam uzņemties papildu valsts budžeta ilgtermiņa saistības apakšprogrammā 70.06.00, lai nodrošinātu Latvijas zinātnisko institūciju reģistrā iekļauto zinātnisko institūciju (publisko tiesību subjekts un privāto tiesību subjekts) (turpmāk – Latvijas dalībnieki) dalību SHARE ERIC 9. un 10. posmos (viļņos), tas ir pētījuma *“*Pētījums par veselību, novecošanos un pensionēšanos Eiropā” (turpmāk – SHARE pētījums) etapos, piešķirot finansiālu atbalstu aptaujas 9. un 10. posmu (viļņu) īstenošanai Latvijā.

Sasniedzot informatīvā ziņojuma mērķi, tiks nodrošināts Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai”[[2]](#footnote-3) šādu uzdevumu izpilde:

“57. Turpināsim pilnveidot zinātnes finansējuma sistēmu, nodrošinot kvalitāti un starptautisko konkurētspēju.”

“60. Paaugstināt augstskolu un zinātnisko institūciju darbības kvalitāti un starptautisko konkurētspēju, kā arī programmu *Apvārsnis 2020* un *Apvārsnis Eiropa* finansējuma piesaisti.”

“245. Ieviesīsim datu atvērtības principu – atvērts ir viss, izņēmumi ir jāpamato. Datu atvērtība atļaus privātajam sektoram, konkurējot savstarpēji un ar valsti, veidot ērtākus publiskos pakalpojumus.”

Informatīvais ziņojums sagatavots, ievērojot Likuma par budžetu un finanšu vadību 24.panta trešo daļu, kas nosaka, ka budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

**Pašreizējās situācijas raksturojums**

Apakšprogrammas 70.06.00 ietvaros valsts budžeta finansējumu nodrošina kā vispārējā kārtībā sadalāmu dotāciju no vispārējiem ieņēmumiem (turpmāk – atbalsts) Latvijas dalībniekiem dalībai projektos un projektu īstenošanai Latvijā ar nosacījumu, ka projekti ir noteiktā kārtībā kvalificējušies, ko apstiprina Eiropas Savienības (turpmāk – ES) pētniecības programmu lēmējinstitūciju lēmumi*,* uz kuru pamata Eiropas Komisija (turpmāk – EK) piešķir attiecīgu līdzfinansējuma daļu Latvijas dalībniekam projekta īstenošanai ES pētniecības programmu ietvaros. Atbalstu šādu projektu īstenošanai piešķir valsts līdzfinansējuma vai valsts atbalsta veidā, pamatojoties uz Ministru kabineta 2015.gada 26.maija noteikumu Nr.259 “Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā” (turpmāk – MK noteikumi Nr.259) noteikto kārtību. ES pētniecības programmu lēmējinstitūciju darbību regulē Eiropas Parlamenta un Padomes lēmumi un regulas, kuras ir noteiktas MK noteikumu Nr.259 2.punktā.

SHARE pētījums ir starptautisks multidisciplinārs, longitudināls pētījums par veselību, novecošanu un pensionēšanos Eiropā. SHARE ERIC pārvalda valde, kuru ievēl balsstiesīgo dalībvalstu padome[[3]](#footnote-4). SHARE pētījums ir vērsts uz iedzīvotāju virs 50 gadu vecuma dzīves apstākļu izpēti, iekļaujot veselības, ekonomiskos un sociālos aspektus. Harmonizēta SHARE pētījuma metodoloģija un jautājumi ļauj salīdzināt katrā valstī iegūtos rezultātus ar citām 27 ES valstīm un Izraēlu. Datu vākšana SHARE pētījumā notiek viļņos (kārtās) ik pēc diviem gadiem, kas ļauj izsekot respondentu dzīves pārmaiņām ilgākā laika posmā. Pētījums sniegs iespēju salīdzināt iegūtos datus starptautiskā līmenī un veicināt efektīvu pasākumu izstrādi, lai veiksmīgāk risinātu ar novecošanos saistītos problēmjautājumus Latvijā.

SHARE pētījuma izstrādes process sākās 2002.gadā, kad Eiropas pētnieku grupa izveidoja aptaujas sākotnējo versiju angļu valodā, balstoties uz Amerikas Savienoto Valstu Veselības un pensionēšanās pētījumu (*Health and Retirement Study*)[[4]](#footnote-5) un Longitudinālo novecošanas pētījumu Anglijā (*The English Longitudinal Study of Ageing*)[[5]](#footnote-6). 2004.gadā 11 Eiropas valstīs norisinājās pirmais SHARE pētījuma datu vākšanas vilnis, atkārtojot katru nākamo datu vākšanas vilni ik pēc diviem gadiem un pievienojot katram vilnim jaunās dalībvalstis. Latvija pievienojās SHARE pētījumam 2016.gadā, kad kopā ar 8 citām ES valstīm sāka sagatavošanas darbus 7.datu vākšanas vilnim, kas laika posmā no 2016. līdz 2017.gadam norisinājās jau visās 28 ES valstīs un Izraēlā.

Apzinoties, ka sabiedrības novecošanas process ir nopietns Eiropas sociāls un ekonomisks izaicinājums, ar šāda veida datu nozīmīgumu un unikalitāti, SHARE pētījums bija pirmais tāda veida pētījums, kas tika īstenots SHARE ERIC ietvaros un SHARE ERIC ir iekļauts Eiropas pētniecības infrastruktūru stratēģijas foruma (*European Strategy Forum on Research Infrastructures (ESFRI)*) Eiropas Pētniecības infrastruktūras 2018.gada Ceļa kartē (*Strategy Report and Roadmap 2018*)[[6]](#footnote-7) (turpmāk – ESFRI 2018 Ceļa karte).

2017.gadā 7.vilnī savāktie dati sniedz vispusīgu informāciju par Latvijas iedzīvotājiem virs 50 gadiem – par veselību un veselības aprūpi, ekonomisko statusu, nodarbinātību, dzīves apstākļiem un vairākiem citiem būtiskiem dzīves aspektiem. SHARE pētījuma starpvalstu norise ļauj salīdzināt Latvijas rezultātus ar rezultātiem visās citās Eiropas valstīs, veidojot zināšanu bāzi par pensijas vecuma izmaiņu sekām un darbaspēka resursiem, kurus var aktivizēt šajā vecuma grupā.

**SHARE pētījuma rezultātu izmantošana**

Latvijā SHARE dati sniegs būtisku ieguldījumu sabiedrības veselības un darba tirgus politiku un citās jomās. 2016. gadā tika apstiprināts konceptuālais ziņojums "Aktīvās novecošanās stratēģija ilgākam un labākam darba mūžam Latvijā"[[7]](#footnote-8), kas balstīts uz 2015.gada Pasaules Bankas pētījumu “Aktīvās novecošanās izaicinājumi ilgākam darba mūžam Latvijā”[[8]](#footnote-9), kurā izmantoti SHARE dati.

SHAREpētījumā iegūtie dati pētniekiem, kas reģistrējušies SHAREmājaslapā[[9]](#footnote-10), ir pieejami bez maksas un datus no SHARE pētījumiem patlaban izmanto vairāk nekā 10 000 pētnieku visā pasaulē. Dati zinātniskiem un akadēmiskajiem mērķiem var tikt izmantoti bez jebkādiem ierobežojumiem.

SHAREpētījuma rezultāti tiek izmantoti zinātnē un rīcībpolitikā, lai palīdzētu rast risinājumus problēmām, kas saistītas ar sociālo nodrošinājumu un veselības aprūpi. Starptautiskā līmenī SHARE pētījumā iegūtos datus izmanto Ekonomikas sadarbības un attīstības organizācija, Pasaules Veselības organizācija un Pasaules Banka. Piemēram, Pasaules Banka iegūtos datus ir izmantojusi, lai noteiktu migrācijas plūsmas starp Vāciju un Turciju, kā arī Franciju un Maroku.

ES līmenī vairākas EK komisijas izmanto SHARE pētījumaaptaujās iegūtos datus savos pētījumos, piemēram, Ekonomikas un finanšu lietu ģenerāldirektorāta pētnieki izmanto SHARE pētījumadatus, lai iegūtu papildu informāciju par pensiju un veselības aprūpes ilgtermiņa izdevumiem. Veselības un pārtikas nekaitīguma ģenerāldirektorāta pētnieki izmanto SHARE pētījumadatus, veidojot veselības indikatoru kopumu. Tam tiek izmantoti rādījumi par demogrāfisko un sociālekonomisko situāciju, veselības stāvokli un to noteicošajiem faktoriem. SHARE pētījuma dati arī tiek izmantoti, lai aprēķinātu sagaidāmo veselīgi nodzīvotā mūža ilgumu. Nodarbinātības, sociālo lietu un iekļautības ģenerāldirektorāts izmanto SHARE pētījumā iegūtos datus, veidojot ziņojumu par nodarbinātību un sociālo izaugsmi Eiropā.

ES nacionālajā līmenī Čehijas Nodarbinātības un sociālo lietu ministrija izmantoja SHARE pētījuma datus, lai sagatavotu likumu saistībā ar ilgtermiņa aprūpi, analizējot datus saistībā ar priekšlaicīgu pensionēšanos un nodarbinātību starp iedzīvotājiem vecumā virs 50 gadiem. Francija SHARE pētījumā iegūto informāciju izmantoja, lai noteiktu iedzīvotāju proporciju, kuriem ir funkcionēšanas ierobežojumi un nepieciešamas dzīvesvietas ar īpašiem pielāgojumiem.

Interesi par SHARE pētījuma rezultātu izmantošanu rīcībpolitikas veidošanai un monitoringam Latvijā ir izteikusi Labklājības ministrija, Veselības ministrija un Izglītības un zinātnes ministrija. Tostarp, SHARE pētījuma ietvars ir izmantots valsts pētījumu programmas “Covid-19 seku mazināšanai” (turpmāk – VPP Covid-19) projektā par epidēmijas ietekmi uz veselības aprūpes sistēmu un sabiedrības veselību Latvijā. SHARE pētījuma 9. un 10. posmu (viļņu) īstenošana nodrošinās pierādījumu bāzi par iedzīvotāju vecumā virs 50 gadiem paradumiem un attieksmēm, viņu situācijas ekonomiskajiem un psihosociālajiem aspektiem Covid-19 pandēmijas laikā, identificēs attiecībā uz psihisko veselību, sociālo izolāciju, sociālo un veselības nevienlīdzību neaizsargātākās vecāka gadagājuma cilvēku grupas.

SHARE pētījums ir **multidisciplinārs** un dati apvieno vairākas disciplīnas, tostarp sabiedrības veselību, demogrāfiju, epidemioloģiju, psiholoģiju, socioloģiju, statistiku un citas. Pateicoties SHARE pētījuma **longitudinālajam** dizainam, dati satur informāciju par visu respondenta dzīvi – sākot no agrās bērnības līdz pat mūsdienām. 2017.gadā SHARE pētījuma 7.vilnī savāktie dati sniedz vispusīgu informāciju par Latvijas iedzīvotājiem virs 50 gadiem – par veselību un veselības aprūpi, ekonomisko statusu, nodarbinātību, dzīves apstākļiem un vairākiem citiem būtiskiem dzīves aspektiem. SHARE pētījuma **starpvalstu** norise ļauj salīdzināt Latvijas rezultātus ar rezultātiem visās citās ES valstīs.

Sākot no 2019.gada 7.viļņa dati ir pieejami ikvienam interesantam Latvijā, kas nodarbojas ar novecošanas procesu izpēti. Provizoriski 2021. gadā būs pieejami arī SHARE pētījuma 8.viļņa dati. Daži jautājumu moduļi ir kopīgi abiem viļņiem, daži atšķiras. Par SHARE pētījuma 9.viļņa anketas saturu vēl notiek diskusijas. SHARE pētījuma anketa ir sadalīta vairākos jautājumu blokos, aptverot plašu jautājumu kopu un iekļaujot informāciju par respondenta demogrāfiskiem, sociāli ekonomiskiem rādītājiem, veselības aspektiem, psiholoģiskiem faktoriem, kā arī par ģimenes un sociālo statusu. Šobrīd analīzei ir pieejami sekojošie jautājumu bloki par Latviju un citām Eiropas valstīm.

SHARE pētījuma 8. datu vākšanas viļņa (2019. gada) ietvaros tiks savākti dati par to, kā Covid-19 pandēmija ietekmējusi SHARE pētījuma respondentu ikdienas dzīvi – piemēram, sejas masku lietošanu, higiēnu, nodarbinātības veidiem, aktivitātēm, veselības jautājumiem. Aptauja norisināsies visās valstīs, kas ļaus salīdzināt iegūtos rezultātus ar visām citām SHARE ERIC dalībvalstīm. Globālās pandēmijas Covid-19 dēļ SHARE pētījuma 8.viļņa īstenošana citviet Eiropā tika apturēta un tiks atsākta, tad, kad situācija normalizēsies. Rīgas Stradiņa Universitātes (turpmāk – RSU) pētnieku komanda 8.viļņa ietvaros plāno veikt salīdzinošo pētījumu par psihosociālajiem aspektiem, piemēram,  sociālo izolāciju, vientulību un stratēģijām to pārvarēt, kā arī citiem ar veselību, aktivitāti un materiāliem resursiem saistītiem jautājumiem sabiedrības segmentā virs 50 gadu vecuma. Apzinoties Covid-19 iespaidu uz respondentu atbildēm, šī būs papildu metodoloģiska ievirze, kas analizēs, kādas jomas šī krīze ietekmējusi visvairāk, tādējādi ļaujot modelēt nākotnes scenārijus citu iespējamu sabiedrības satricinājumu gadījumā.

SHARE pētījuma 7. un 8.viļņos iekļautie moduļi.

| **7.vilnis (2017. gads)** | **8.vilnis (2019. gads)** |
| --- | --- |
| **Demogrāfija** –  vecums, dzimums, izglītība, dzimšanas vieta, nodarbošanās, bērnu esamība, pilsonība, u.c. | |
| **Bērni** –  bērnu skaits, bērnu vecums, dzimums, nodarbošanās, izglītība, mazbērni, u.c. | |
| **Fiziskā veselība –**  Veselības pašvērtējums, hroniskas slimības, augums, svars, medikamentu lietošana, satvēriena spēka mērījums, u.c. | |
| **Kognitīvas funkcijas –**  Atmiņas tests | |
| **Veselības aprūpe –**  Ārstu un slimnīcu apmeklējuma biežums, iespēja apmeklēt ārstus un slimnīcas. | |
| **Nodarbinātība un pensija –**  Nodarbošanās statuss, sākums, industrija, profesija, alga, ilgums, apmierinātība, u.c. | |
| **Ikdienas aktivitātes –**  Ikdienas aktivitāšu saraksts, apmierinātība arī dzīvi. | |
| **Mājsaimniecības ienākumi** –  Kopējie mājsaimniecības ienākumi, papildus ienākumi, ienākumu struktūra, u.c. | |
| **Patēriņa ieradumi –**  Pārtikas ēšanas paradumi, naudas tērēšana, dzīvei nepieciešamais minimums, u.c. | |
| **SHARELIFE** –  Respondenta dzīves gājums no bērnības līdz mūsdienām. | **End-of-Life** **Interview –**  Respondenta dzīve beidzamā gada laikā, ietverot informāciju par nāves apstākļiem |
|  | **Veselību ietekmējošie paradumi**  – ēšanas paradumi, fiziskā aktivitāte, kaitīgie ieradumi, u.c. |
|  | **Mentālā veselība** –  Depresija, suicidālas domas, bezmiegs, vēlme izolēties, apetīte, u.c. |
|  | **Datora lietošana un IT iemaņas –**  Datorprasmes, datora un interneta lietošanas biežums. |
|  | **Sociālais atbalsts –**  Vai un cik bieži ir nepieciešams sociālais atbalsts, kas to nodrošina. |
|  | **Mājoklis –**  Mājokļa raksturojums, atrašanas vieta, dzīves apstākļi, u.c. |
|  | **Uzkrājumi un aktīvi –**  Vai ir uzkrājumi, kas pieder respondentam. |
|  | **Sociālie tīkli –**  Sociālo tīklu lietošana un to biežums. |
|  | **Nākotnes redzējums** –  Ko sagaida no nākotnes, naudas uzkrājumi, politiskie uzskati, u.c. |

Papildus anketā centralizēti iekļautajiem jautājumu blokiem, katrai valstij ir iespēja pievienot un uzdot respondentiem dalībvalstīs aktuālos jautājumus, un vēlāk analizēt kopā ar SHARE pētījuma anketas pārējiem jautājumiem. Izmantojot šādu iespēju, SHARE pētījuma anketai analītiskiem mērķiem var pievienot papildu jautājumus, kuru rezultātos būtu ieinteresēta kāda no Latvijas valsts iestādēm. Kā jau minēts iepriekš, VPP Covid-19 izmantoja SHARE pētījuma anketas ietvaru, to papildinot ar jautājumiem, kas atbild uz VPP Covid-19 uzdotajiem jautājumiem.

**Ietekme uz izcilību un internacionalizāciju**

Latvijas dalība SHARE pētījuma 9. un 10. posmos (viļņos) ir ļoti būtiska, jo nodrošinās ieguvumus Latvijas zinātniskās kapacitātes un izcilības celšanai, jauniem pētījumiem sabiedrības novecošanas dažādu aspektu izpētē un inovāciju radīšanai sabiedrības novecošanas problēmu risināšanai (t.s. “Sudraba ekonomika”[[10]](#footnote-11)). Dalība SHARE pētījuma 9. un 10. posmos (viļņos) sniegs iespēju novecošanas dažādu aspektu izpētei individuālā un sabiedrības līmenī, izmantojot multidisciplināra un longitudināla pētījuma metodoloģiju, un sekojot augstiem kvalitātes standartiem. Nodrošinot SHARE pētījumā 9. un 10. posmu (viļņu) aptaujas veikšanu tiek veicināta Latvijas zinātnieku un pētnieku iesaisti Eiropas pētniecības telpā *(European Research Area (ERA)),* veicinot zinātnisko kapacitāti un konkurētspējas attīstību. Pateicoties pētījuma aktualitātei un realizācijai visās Eiropas Savienības valstīs, tas ļauj stiprināt zinātnieku starptautisko pieredzi un sadarbību ar pētniekiem no visām Eiropas Savienības valstīm.

SHARE pētījums par sabiedrības novecošanu ir plašs un potenciāli ilgtspējīgs nacionālā un starptautiskā tvērumā, kas var būtiski palielināt zinātniskās darbības kapacitāti akadēmiskajā vidē Latvijā, kā arī stiprināt saites ar pētniekiem Eiropā, attīstīt zinātniskos tīklus un paaugstināt zinātnisko ekselenci. Ar SHARE pētījuma datiem plānotie zinātniskie pētījumi atbilst Latvijas prioritārajiem virzieniem zinātnē 2018.–2021.gadā[[11]](#footnote-12) – 1) Sabiedrības veselība 2) Demogrāfija, sports, atvērta un iekļaujoša sabiedrība, labklājība un sociālā drošumspēja. SHARE un ar to saistītie pētījumi atbilst Latvijas Viedās specializācijas stratēģijas[[12]](#footnote-13) (turpmāk – RIS3) specializācijas jomai “Biomedicīna, medicīnas tehnoloģijas, biofarmācija un biotehnoloģijas”, kā arī Sociālajām un humanitārajām zinātnēm, kā jomai ar horizontālu ietekmi”[[13]](#footnote-14).

ES ir novērojama strauja sabiedrības novecošanās, kas paver plašas iespējas zināšanu izmantošanai inovāciju un uzņēmējdarbības kapacitātes veidošanai (Sudraba ekonomikas segments). Tā kā Baltijas valstis ir novecojošs reģions, kas saskaras ar līdzīgām problēmām – bioloģiskiem un psihosociāliem faktoriem, tie ietekmē veiksmīgu novecošanu individuālā līmenī. Reģionam ir raksturīgi arī vairāki izaicinājumi, kas vismaz daļēji var būt attiecināmi uz vēsturisku, politisku un sociālekonomisku fonu (sabiedrības līmeņa faktori). Pirmkārt, SHARE pētījuma mērķgrupas gūs labumu no starpdisciplinārās pieejas (demogrāfija, psiholoģija, sabiedrības veselība, socioloģija, ekonomika), lai veiksmīgāk plānotu viedo specializāciju ieviešanu, un sekmētu ilgtermiņa risinājumu meklēšanu vecāka gadagājuma cilvēku integrācijai sabiedrībā jēgpilnā veidā, sagatavošanos veiksmīgākai sabiedrisko pārmaiņu pārvarēšanai, fiziskās un garīgās veselības problēmu mazināšanai un novēršanai vēlākā dzīvē, kā arī nepilnību mazināšanai neaizsargāto grupu vidū vecumdienās.

SHARE pētījuma mērķgrupas ir Latvijas un Eiropas līmeņa sociālās labklājības, nodarbinātības un veselības politikas veidotāji, nevalstiskās organizācijas, vecāka gadagājuma cilvēku tīkli, viņu ģimenes, pašvaldības un profesionāļi. SHARE pētījuma mērķis ir sniegt visaptverošu analīzi par dažādiem aspektiem, kas saistīti ar līdzdalību un nodarbinātību, t.sk. personām ar smagiem kognitīviem un funkcionāliem traucējumiem, veicinot uz pierādījumiem balstītu politikas izstrādi.

SHARE pētījuma datu apstrādei un analīzei ir piesaistīti arī RSU, Latvijas Universitāte un citu Latvijas augstskolu studenti, doktoranti un jaunie zinātnieki, kas dod lielu pienesumu ne tikai RSU zinātniskās kapacitātes stiprināšanai, un kam ir būtiska nozīme RSU studiju pilnveidošanai sabiedrības veselības jomā. SHARE pētījuma datus var izmantot studiju procesā pētniecisko darbu, bakalaura, maģistra un promocijas darbu izstrādē.

**SHARE pētījuma īstenošana Latvijā**

No 2016. līdz 2020.gadam, SHARE pētījuma lauka darba izmaksas Latvijā 80% apmērā tika segtas no Eiropas Komisijas Nodarbinātības, sociālo lietu un iekļautības ģenerāldirektorāta (turpmāk - *DG EMPL*) fonda līdzekļiem, ko administrēja Minhenes Novecošanas ekonomikas centrs (*Munich Center for the Economics of Aging*). No DG EMPL līdzekļiem tika finansēts lauka darbs Latvijā un vēl 7 citās valstīs, pārsvarā Austrumeiropas valstīs un Baltijā. No 2021. gada šis finansējums nav vairs pieejams. Līdz šim SHARE pētījuma kārtu (viļņu) dalības līdzmaksājumu 20% apmērā Latvijā tika segts no RSU Zinātnes bāzes finansējuma līdzekļiem, kas tiek ilgstoši piešķirts normatīvajam regulējumam neatbilstoši zemā līmenī, aptuveni 50% apmērā no tā, kas tiek aprēķināts atbilstoši 2013. gada 12. novembra Ministru kabineta noteikumiem Nr.1316 “Kārtība, kādā aprēķina un piešķir bāzes finansējumu zinātniskajām institūcijām”, tādējādi ierobežojot iespējas RSU finansēt pētījuma īstenošanu. Papildus vēršam uzmanību, ka Rīgas Stradiņa universitāte nav vienīgais pētījuma datu lietotājs – datus izmanto arī Latvijas Universitātes un citu zinātnisko institūciju pētnieki, kā arī politikas veidotāji. SHARE projekta kārtu (viļņu) īstenošanu plāno īstenot RSU, piesaistot Centrālās statistikas pārvaldi (turpmāk – CSP) lauka darbu veikšanai. SHAREprojekta kārtu (viļņu) īstenošanai Latvijā 2021.–2024.gadā nepieciešamais kopējais finansējums ir 351 000 *euro* ieskaitot PVN lauka darbam. Provizoriskas izmaksas 9.datu vākšanas vilnim (viens vilnis tiek īstenots divu gadu periodā) ir 170 000 *euro* ieskaitot PVN 2021. un 2022.gadā, savukārt 10.datu vākšanas vilnim – 181 000 *euro* ieskaitot PVN 2023. un 2024. gadā.

SHAREpētījuma izlase Latvijā ir 2000 respondentu; līdz šim tika izmantota klasterizēta nejauša izlase (*Cluster random sample*) no Pilsonības un migrācijas lietu pārvaldes adrešu reģistra. Personas tika izslēgtas no izlases, ja tās ir ieslodzījumā, hospitalizētas vai atrodas ārpus valsts visā pētījuma laikā, nespēj runāt latviešu vai krievu valodā vai arī ir pārcēlušās uz nezināmu adresi. Intervēšanas metode – datorizēta tiešā intervija *CAPI* (*Computer assisted personal interviewing*). Pētījuma anketa tika tulkota latviešu un krievu valodā, pielāgojot jautājumus nacionālajam kontekstam, piemēram, par izglītību un pensionēšanos. Viena pētījuma viļņa ietvaros tiek īstenoti divi pilotpētījuma posmi un pēc tam lauka darbs. Ņemot vērā garo SHARE pētījuma anketu, vidējais intervijas ilgums ir viena stunda. Līdz šim SHAREpētījuma lauka darbu 7. un 8.vilnim nodrošināja SIA “Socioloģisko pētījumu institūts”, kas, ņemot vērā Latvijas komersantu piedāvājumu, bija vienīgais uzņēmums, kas bija gatavs uzņemties nodrošināt lauka darbu Latvijā pēc stingrām lauka darba organizēšanas prasībām[[14]](#footnote-15).

Lai samazinātu SHARE pētījuma īstenošanai nepieciešamo finansējumu un izpildes riskus, lauka darbu veikšanā plānots piesaistīt CSP, tādējādi veidojot sinerģijas starp SHARE pētījuma un citiem CSP realizētajiem pētījumiem un radot būtiskus ietaupījumus valsts budžetam[[15]](#footnote-16). Ietaupījumi veidojas, jo CSP lauka darbu īstenošanas tāme ir zemāka kā komersantu piedāvājums. CSP iesaisti SHARE pētījuma lauka darbu veikšanā plānots nodrošināt SHARE pētījuma īstenošanas finansējuma ietvaros, neprasot papildu (pašu) ieguldījumus no CSP. Šāds risinājums varētu arī nodrošināt SHARE pētījuma datu pieejamību CSP publiskajā datubāzē (<https://www.csb.gov.lv>) un Oficiālās statistikas portālā (<https://stat.gov.lv/lv>), lai ikviens interesents varētu CSP portālā aprēķināt sev interesējošus rādītājus, kā tas jau šobrīd notiek Igaunijā un citās valstīs. Turklāt, CSP iespēja veidot un izmantot personu izlasi adrešu izlases vietā nodrošinātu lielāku respondentu atsaucību un labāku datu kvalitāti.

**Priekšlikumi turpmākai darbībai**

Lai nodrošinātu Latvijas dalību SHARE ERIC 9. un 10. posmos (viļņos), izvērtējot apakšprogrammas 70.06.00 piešķirto līdzekļu faktisko izlietojumu, un plānotos avansa un noslēguma maksājumus 2021.gadā, 2022.gadā, 2023.gadā un 2024.gadā, pamatojoties uz MK noteikumu Nr.259 5.1.apakšpunktu un informatīvajā ziņojumā minēto:

1) Atbalstīt Izglītības un zinātnes ministrijas priekšlikumu nodrošināt Latvijas dalību Eiropas Pētniecības infrastruktūru konsorcija (European Research Infrastructure Consortium (ERIC)) “Veselības, novecošanas un pensionēšanās apsekojums Eiropā” (Survey of Health, Ageing and Retirement in Europe (SHARE)) (turpmāk – SHARE ERIC) 9. un 10. posmos (viļņos) no 2021.gada un atļaut uzņemties jaunas valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 "Dalība Eiropas Savienības pētniecības un tehnoloģiju attīstības programmās" Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” 2021. - 2024.gadam kopā 351 000 *euro*, tajā skaitā 2021.gadam – 57 000 *euro*, 2022.gadam – 113 000 *euro*, 2023.gadam – 60 000 *euro*, 2024.gadam – 121 000 *euro* ”;

2) Lai nodrošinātu šī protokollēmuma 2.punktā minēto finansējumu SHARE ERIC īstenošanai Izglītības un zinātnes ministrijai normatīvajos aktos noteiktā kārtībā iesniegt Finanšu ministrijā valsts budžeta līdzekļu pārdales pieprasījumu no 74.resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" uz Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammu 70.06.00. "Dalība Eiropas Savienības pētniecības un tehnoloģiju attīstības programmās”.”;

3) Izglītības un zinātnes ministrijai līdz 2020.gada 1. aprīlim izstrādāt un izglītības un zinātnes ministram noteiktā kārtībā iesniegt izskatīšanai Ministru kabinetā grozījumus Ministru kabineta 2015.gada 26.maija noteikumos Nr.259 "Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā", paredzot tajos SHARE ERIC pētījuma posmu (viļņu) izmaksu segšanu.

Iesniedzējs:

Izglītības un zinātnes ministre Ilga Šuplinska

Vizē:

Valsts sekretārs Jānis Volberts

Blūms, 67047798

[aleksandrs-martins.blums@izm.gov.lv](mailto:aleksandrs-martins.blums@izm.gov.lv)

1. https://eur-lex.europa.eu/legal-content/LV/TXT/HTML/?uri=CELEX:32011D0166&from=EN [↑](#footnote-ref-2)
2. Apstiprināts ar Ministru kabineta 2019.gada 7.maija rīkojumu Nr.210 [↑](#footnote-ref-3)
3. http://www.share-project.org/organisation/share-eric.html [↑](#footnote-ref-4)
4. https://hrs.isr.umich.edu/about [↑](#footnote-ref-5)
5. https://www.elsa-project.ac.uk/ [↑](#footnote-ref-6)
6. http://roadmap2018.esfri.eu/media/1066/esfri-roadmap-2018.pdf [↑](#footnote-ref-7)
7. https://likumi.lv/ta/id/284635-par-konceptualo-zinojumu-aktivas-novecosanas-strategija-ilgakam-un-labakam-darba-muzam-latvija [↑](#footnote-ref-8)
8. http://pubdocs.worldbank.org/en/205791443642635843/WB-Latvia-Active-Aging-Report.pdf [↑](#footnote-ref-9)
9. http://www.share-project.org [↑](#footnote-ref-10)
10. https://ec.europa.eu/digital-single-market/en/news/silver-economy-study-how-stimulate-economy-hundreds-millions-euros-year [↑](#footnote-ref-11)
11. Apstiprināti ar Ministru kabineta 2017. gada 13. decembra rīkojumu Nr. 746 [↑](#footnote-ref-12)
12. http://tap.mk.gov.lv/lv/mk/tap/?pid=40427624 [↑](#footnote-ref-13)
13. https://www.izm.gov.lv/lv/ris3-monitorings/ris\_shz\_04061.pdf [↑](#footnote-ref-14)
14. http://www.share-project.org/data-documentation/methodology-volumes.html [↑](#footnote-ref-15)
15. Projekta provizoriskā tāme – “RSU SHARE apsekojumam (lauka darbi 2022)” ar kopējo līgumsummu 145 705,24 *euro*. [↑](#footnote-ref-16)